
Text rozhodnutia
Súd: Krajský súd Bratislava Spisová značka: 5S/141/2015 Identifikačné číslo súdneho spisu: 1015200980 Dátum vydania rozhodnutia: 31. 05. 2016 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2016:1015200980.2 Uznesenie Krajský súd v Bratislave v právnej veci žalobcu: B.. Bc. H. L., bytom M. XX, XXX XX R., proti žalovanému: Ústredie práce, sociálnych vecí a rodiny v Bratislave, Špitálska 8, 812 67 Bratislava, o preskúmanie zákonnosti rozhodnutia č. j. PS/Z./E./E./XXXX/XXXX-XXXXBX zo dňa XX.XX.XXXX, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobca sa žalobou doručenou Krajskému súdu dňa 17.06.2015 rozhodnutia, že „dávka určená na zabezpečenie základných životných podmienok XX,XX eura mesačne, ak ide o jedinca, podľa § 10 Zákona č. 417/2013 Z.z. o pomoci v hmotnej núdzi je v rozpore čl. 39. ods. 2 Ústavy Slovenskej republiky. Rozhodnutie č.j. PS/Z./E./E./XXXX/XXXX-XXXXBX Ústredie práce, sociálnych vecí a rodiny, Odbor pomoci v hmotnej núdzi a štátnych sociálnych dávok, Špitálska č. 8, 812 67 Bratislava, zo dňa 10.02.2015 adresované sťažovateľke B.. Bc. H. L., M. XX, R. je neplatné a v rozpore z Čl. 39. ods. 2 Ústavy Slovenskej republiky.“ Krajský súd v Bratislave uznesením zo dňa 25.01.2016, č.k. 5S/141/2015-19 vyzval žalobcu na doplnenie žaloby zo dňa 17.06.2015 v lehote do 15 dní o tieto náležitosti: - výslovne uviedol, ktoré rozhodnutie (číslo a deň vydania rozhodnutia) má byť v správnom súdnictve preskúmané, - čoho konkrétne sa domáha voči žalovanému, resp. ktoré časti napadnutého rozhodnutia považuje za nezákonné a preto sa domáha ich súdneho prieskumu - ich riadne odôvodnenie, - správne znenie konečného návrhu (ako navrhuje, aby súd rozhodol - návrh znenia výroku rozsudku, resp. zákonnosť, ktorého rozhodnutia žalovaného má byť v súdnom konaní preskúmavaná) Výzvu žalobca obdržal dňa 15.02.2016. Podľa § 249 ods. 1 O.s.p., konanie (v správnych veciach) sa začína na návrh, ktorý sa nazýva žalobou. Podľa § 249 ods. 2 O.s.p., žaloba musí okrem všeobecných náležitostí podania obsahovať označenie rozhodnutia a postupu správneho orgánu, ktoré napadá, vyjadrenie, v akom sa toto rozhodnutie a postup napadá, uvedenie dôvodov, v čom žalobca vidí nezákonnosť rozhodnutia a postupu správneho orgánu a aký konečný návrh robí. Podľa § 250 ods. 1 O.s.p., účastníkmi konania sú žalobca a žalovaný. Podľa § 250 ods. 4 O.s.p., pri rozhodnutí správneho orgánu vydaného v správnom konaní je žalovaný správny orgán, ktorý rozhodol v poslednom stupni. Podľa § 43 ods. 1 O.s.p., sudca alebo poverený zamestnanec súdu uznesením vyzve účastníka, aby nesprávne, neúplné alebo nezrozumiteľné podanie doplnil alebo opravil v lehote, ktorú určí, ktorá nemôže byť kratšia ako 10 dní v uznesení uvedie, ako treba opravu alebo doplnenie vykonať. Uznesením Krajského súdu v Bratislave č.k. 5S/141/2015-19 zo dňa 25.01.2016 bol žalobca vyzvaný na odstránenie vád a zároveň bol poučený, že v prípade neodstránenia vád bude konanie zastavené. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmania súdu, ak žalobca neodstránil vady žaloby, ktorých odstránenie súd nariadil a ktoré bránia vecnému vybavenia žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Nakoľko žalobca v stanovenej lehote vadu žaloby neodstránil, súd konanie podľa § 250d ods. 3 O.s.p. zastavil. O trovách konania bolo rozhodnuté podľa § 146 ods. 1 písm. c/ O.s.p., pretože v prípade zastavenia konania nemá žiaden z účastníkov právo na ich náhradu. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

